### *A Budapesti Gazdasági Egyetem Pénzügyi és Számviteli Kar Kollégiumának Házirendje*

**Preambulum**

A BGE PSZK Kollégium Kollégiumi Bizottsága az ide vonatkozó jogszabályok és szabályzatok figyelembevételével, az alábbi házirendet (a továbbiakban: Házirend) alkotta meg:

A Házirend azokat a legfontosabb szabályokat, előírásokat tartalmazza, amelyek arra hivatottak, hogy elősegítsék a kollégium lakóinak zavartalan életét.

**Általános rendelkezések**

1. A Házirend hatálya kiterjed a BGE PSZK Kollégiuma (a továbbiakban: Kollégium) minden hallgatójára, aki a Kollégiummal jogviszonyban áll (külföldi hallgatók is, pl.: Stipendium Hungaricum, Erasmus stb.).

**A kollégiumi be-és kiköltözés rendje**

1. A be-és kiköltözés szabályait az évente kiadott Be-és kiköltözési útmutató tartalmazza, melynek alapelvei:

a.) A beköltözés az értesítésben megjelölt időpontban és időtartamban történik. Ettől eltérni, csak akkor lehet, ha a kollégista azt a kollégiumvezetőtől írásban kéri, és azt a kollégiumvezető jóváhagyja.

b.) A kollégiumi jogviszonnyal („Nyilatkozattal és/vagy Bentlakási szerződéssel) rendelkező hallgató (a továbbiakban: kollégista) beköltözéskor megkapja a lakószobája kulcsát, az egyéni leltárját, melyért anyagilag és erkölcsileg is felelősséget vállal, valamint a fényképével ellátott kollégiumi belépő kártyáját, amit a Kollégium által nyújtott szolgáltatások igénybevételekor, belépéskor köteles felmutatni/leadni.

A szobafelszerelési lapon foglaltakért a szoba lakói egyetemlegesen felelnek. A szobafelszerelési lapot a szoba utolsó lakójának beköltözésétől számított 3 napon belül kitöltve kötelesek leadni a titkárságra, ezzel elismerve a szoba felszerelési tárgyainak és a szoba állagának épségét, átvett állapotát.

c.) Kiköltözéskor vagy kizárás esetén a kollégistának a kollégiumi irodában tételesen le kell adnia a szobakulcsát, a szekrénykulcsokat, belépőjét, valamint egyéni leltárjával tételesen el kell számolnia.

A szobák felszerelési és berendezési tárgyait elvinni tilos! Kiköltözés esetén a lakószobákat az eredetileg átvett (rendezett és tiszta) állapotban kell átadni.

d.) Kiköltözéskor az utolsó kiköltözés alkalmával tapasztalt hibákért, károkért a szoba lakói egyetemlegesen felelnek. Viszont a szoba utolsó kiköltözője felel a visszarendezett bútorokért, a tisztaságért, az áramtalanításért.

Nem tekinthető kiköltözöttnek az a kollégista, aki a fent említett adminisztrációs kötelezettségeinek nem tett eleget.

2. A kollégiumba felvett hallgatók szobabeosztását a KOB a kollégium vezetőjével egyetértésben készíti el. Az elhelyezési beosztáson csak a kollégiumvezető engedélyével, a bejelentési kötelezettség betartását követően szabad változtatni.

**Lakószobák és közös helyiségek**

A kollégista a lakószoba állapotáért, bútorzatáért, beleértve az ajtókat, ablakokat, falakat, eszközöket, szobatársaival, az emelet közös helyiségeinek (fürdő, WC, mosókonyha, konyha, tanuló, kis tanuló, közösségi tér – lift előtér/tévéző) állapotáért lakóegység (emelet) minden más lakójával együtt és egyetemlegesen felel.

A kollégiumi szobákban, folyosókon és közösségi helyiségekben olyan csendet kell biztosítani, amely a nyugodt tanulást és pihenést lehetővé teszi, különös tekintettel 2300-700 között. Vizsgaidőszakban és ZH héten a fokozott csendrendelet egész napra szól. A zajjal járó (szobai/közterületi) tevékenységek a környék lakóinak nyugalmát sem zavarhatják.

**1. Lakószobák használatának szabályai**

A lakók a helyiséget a berendezések és a falak rongálása nélkül dekorálhatják, ennek megszegése kártérítési felelősséget von maga után. A lakószobák takarítása és a szemetes napi ürítése az ott lakók feladata. A takarítást időszakonként ellenőrzik.

A Kollégiumban szoba ellenőrzést a kollégiumvezető és az általa megbízott közalkalmazott, szükség esetén a KOB egyik tagja tarthat. Ellenőrzéseken minden esetben legalább két személynek kell részt vennie.

Az elhanyagolt szoba lakói kollégiumvezetői figyelmeztetésben (szóbeli) részesülnek. A figyelmeztetéstől számítva egy nap áll rendelkezésükre a takarítás pótlására. Amennyiben a szoba lakóit ismét figyelmeztetni kell, akkor a szankcionálás második fokozatát (írásbeli figyelmeztetés) kapják. Ettől számítva ismét egy nap áll rendelkezésükre, hogy kitakarítsák a szobát, amennyiben ez nem történik meg, akkor a szoba lakói ellen fegyelmi eljárás kezdeményezhető a kari Fegyelmi Bizottságnál.

Az Egyetem és a Kollégium alkalmazottai hivatalos ügyben (pl.: takarítás, karbantartás, ellenőrzés) a szoba lakói által beköltözéskor tett nyilatkozat (Nyilatkozat) alapján mehetnek be a szobába.

A lakószobákban lévő polcokra balesetveszély miatt 10 kg-nál nagyobb összsúlyt elhelyezni tilos!

A lakószobákban az elektromos csatlakozókat csak az ezekre vonatkozó érintésvédelmi, közbiztonsági és tűzrendészeti előírásoknak megfelelően használhatók. A tűzriadó működésbe lépésének következményeit (anyagit is!) az azt kiváltó szoba lakójának/lakóinak kell fedezni!

A kollégisták a szobában lévő tárgyakat beköltözéskor leltár szerint átveszik, azokért anyagilag és erkölcsileg is felelősek. A kollégiumból való kiköltözéskor kötelesek a felszerelési tárgyakat a kollégiumi ügyintézőnek átadni. A szobák felszerelési és berendezési tárgyait elvinni tilos!

A kollégiumból távozáskor a szobát be kell zárni, ablakot be kell csukni, elektromos eszközöket ki- és le kell kapcsolni (kivételt képez a hűtőszekrény). A fentiek elmulasztásából eredő kár a kollégistának felróható káresemény.

A kollégista a behozott elektromos eszközöket köteles feltüntetni a beköltözéskor kiadott szoba felszerelési lapon. A kollégiumban elhelyezést nyert hallgató saját tulajdonú elektromos berendezésének (kivéve az informatikai jellegű eszközök) üzemeltetésére a kollégium vezetőjének előzetes engedélye alapján jogosult. Tilos behozni a 800-1000 W-nál nagyobb teljesítményű és hőfejlesztő eszköz (pl.: mikrohullámú sütő, spirálos vízforraló, hősugárzó, rezsó).

A lakószobában az elektromos berendezéseket csak az ezekre vonatkozó tűz-, baleset- és érintésvédelmi előírásoknak megfelelően szabad használni.

A lakószobában egészségre ártalmas és veszélyes anyagokat tárolni, balesetveszélyes tevékenységet folytatni szigorúan tilos!

**2. A közös helyiségek használatának szabályai**

A közös helyiséget egyéni vagy közösségi használat után rendezetten és tisztán kell hagyni/átadni! A közösségi helyiségek állapotáért a bentlakók közös felelősséggel tartoznak. A követendő elv: mindenki olyan állapotokat hagyjon maga után, amilyeneket belépéskor találni szeretne.

A közös helyiségek berendezéseit, felszerelési tárgyait (asztal, szék, fotel, tv, stb.) szobába és más helyiségbe (folyosó, stb.) átvinni tilos! A kollégiumban rendezvények tartása engedélyköteles a következő helyiségekben: tanuló, földszinti társalgó, tévéző, tűzrakóhely.

a.) Zuhanyzók, WC-k

Ezeknek a helyiségeknek a tisztasága az állandó takarítás mellett sem tartható fenn a használók kulturált együttműködése nélkül.

b.) Konyhák

Használat után a villanytűzhelyet és a sütőt ki kell kapcsolni. Tilos az időkapcsoló táblát megbontani és azt átállítani.

Tilos a forró edényeket a konyhapulton, az asztalon tartani. A főzéshez használt eszközöket a kollégiumi szobákban vagy a konyhai szekrényben lehet tárolni. A takarítók jogosultak a takarítást akadályozó, magukra hagyott eszközöket és edényeket eltávolítani. A Kollégium semmilyen felelősséget nem vállal az elzáratlanul és őrizetlenül hagyott konyhai eszközökért.

c.) Mosókonyhák

A mosógépek csak a használati utasításban és a „Szolgáltatási útmutató”-ban foglaltak szerint használhatók. A vasalót és a vasalóállványt csak a meghatározott érintésvédelmi előírások megléte esetén lehet használni.

d.) Tanulószobák

A tanulószobát elsődlegesen tanulás céljából használják a kollégisták. A tanulószobát és az asztalokat a napi takarítási időszakra (530 – 830 között) szabaddá kell tenni, és az eredeti állapotába vissza kell állítani. A jelzett időintervallumban a saját felszereléseket nem szabad a helyiségben hagyni.

e.) Tévézők

E közösségi tér beszélgetésekre, tévézésre kialakított helyiség, melynek tisztaságára (ahogy a kollégium egész területén) fokozottan ügyelni kell.

A tv hangerejét, különösen 2200 órát követően úgy kell szabályozni, hogy az másokat ne zavarjon. Tévézés közben a helyiség ajtóit zárva kell tartani.

f.) Földszinti társalgó

A társalgó a közösségi együttélés szabályai szerint használható közösségi helyiség, melynek használata engedélyköteles.

g.) Konditerem/kardioterem

A termek használata bérletváltási kötelezettséggel jár, melynek módjáról, mértékéről a „Szolgáltatási útmutató” ad bővebb információt.

A termeket mindenki saját felelősségére használhatja. Az ott keletkezett sérülés következményeiért az Egyetemet nem terheli felelősség. A helyiségeket használni a kapacitásnak megfelelő létszámmal és használati rendje szerint lehet.

**Meghibásodások, anyagi károk**

A szobákban és közös helyiségekben használt berendezések és felszerelések meghibásodását a portán rendszeresített hibabejelentő füzetbe és/vagy online felületen lehet.

Az így bejelentett hibákat a kollégium vezetése továbbítja a Gazdasági és Műszaki Osztály felé, akik intézkednek a hibák kijavításáról.

A hibák kijavítását a szakemberek általában 800–1600 között tudják végezni. Ennek érdekében a lakószobákba akkor is bemehetnek, ha az ott lakó kollégista nem tartózkodik a szobában.

A javítás tényét a hibabejelentő füzetbe ellenjegyzik, melyet a szoba lakói bármikor ellenőrizhetnek. Amennyiben ellenjegyzett javítás esetében a lakók azt tapasztalják, hogy a probléma továbbra is fennáll, azt személyesen, a kollégium titkárságán vagy online módon kell jelezni.

**Látogatás, vendégfogadás**

Látogató 0730–2400 között fogadható azzal a feltétellel, hogy az őt fogadó kollégista személyesen jön le a portára a vendégéért, ahol a recepciós regisztrálja az érkező személy adatait a lakcímkártyája alapján, majd vendégkártyát biztosít számára. Ezt követően kísérheti fel a fogadott személyt a lakóövezetbe, ahol a kollégiumban tartózkodás ideje alatt ezen kártyával tudja igazolni magát. A vendégkártya elvesztése 500,- Ft kezelési költséget von maga után, melyet a portán kell kiegyenlíteni a vendégfogadónak. Ennek megtagadása kártérítési eljárást vonhat maga után a vendégfogadóval szemben.

A látogatót fogadó kollégista erkölcsi és anyagi felelősséggel tartozik a vendégéért, akik szintén kötelesek betartani a házirendet. A rendbontást okozó vagy a látogatás szabályait és a Házirendet be nem tartó látogatót a kollégiumvezető a KOB-bal egyeztetve határozott vagy határozatlan időre kitilthatja a kollégium épületéből.

Minden kollégista havi 4 alkalommal fogadhat saját szobájában éjszakára vendéget, egy vendég havi 4 alkalommal szállhat meg a kollégiumban (ez a mérték a következő havi keret terhére /max. 2 alkalom/ méltányosággal engedélyezhető a kollégiumvezető által), amennyiben az elhelyezésre hallgatói szobában kerül sor (továbbiakban: KOB-szállás). Egy szobában egyszerre csak 3 KOB-szállásos vendég tartózkodhat.

A KOB-szállás igénylésének módjára és mértékére a „Szolgáltatási útmutató” ad tájékoztatást.

Vendégszobában történő elhelyezés iránti kérelmet a titkárságon kell jelezni.

**Normarendszer**

A kollégium szabályait, előírásait megsértő hallgatókkal szemben a következő szankcionálási fokozatokat alkalmazzuk:

1. Szóbeli kollégiumvezetői figyelmeztetés (írásban)
2. Írásbeli kollégiumvezetői figyelmeztetés
3. Kari Fegyelmi Bizottság

(Szoba tisztasága, szállásadás/vendégfogadás szabályainak megszegése, dohányzásra és szeszes ital fogyasztására vonatkozó szabályok, rendzavarás, szolgáltatási szabályok be nem tartása, ki- és beköltözés rendjének figyelmen kívül hagyása, bejelentési kötelezettségek elmulasztása stb.)

**Vegyes rendelkezések**

A Kollégium közössége elvárja, hogy a kollégisták a közös helyiségekben, rendezvényeken kulturált öltözékben és ápolt külsővel jelenjenek meg.

Akik szándékosan, alkoholos befolyásoltság alatt vagy drog hatása alatt kárt okoznak a Kollégium értékeiben, azok fegyelmi vétséget követnek el, melynek szankcionálására a Kari Fegyelmi Bizottság jogosult. Ha a kárt okozó nem kollégista, de az Egyetem hallgatója, akkor a kollégium vezetése az ügyet az illetékes kar Fegyelmi Bizottsága elé terjeszti. Amennyiben a kár okozója nem áll az Egyetemmel hallgatói jogviszonyban, akkor a vonatkozó jogszabály szerint jár el.

A kollégium hirdetőtáblájára hirdetések, plakátok a kollégium vezetése által meghatározott feltételek alapján helyezhetők el.

A tűzrendészeti, munkavédelmi, közegészségügyi és az épületüzemeltetési szabályok betartása minden kollégistának, látogatónak és vendégnek kötelező. A kollégistának többek között a tűzvédelmi gyakorlatokon is részt kell vennie. Amennyiben ezt valamely kollégista megsérti fegyelmi eljárás kezdeményezhető ellene.

A liftet rendeltetésszerűen kell használni!

Az épület 2400–0600 között zárva van. A Kollégium és a Kar épületei közötti átjáró szorgalmi és vizsgaidőszakban, hétfőtől-csütörtökig 715–2000 között, valamint pénteken 715–1800 között van nyitva.

Minden kollégistának a személyi adataiban, tanulmányaiban és az egyéb körülményeiben bekövetkezett változást 5 munkanapon belül írásban jelentenie kell a kollégiumi ügyintézőnek.

A Kollégium területén szigorúan csak a kijelölt helyeken lehet dohányozni!

A dohányzás mindennemű formája (cigaretta, szivar, szivarka, pipa, vízipipa, stb.) a Kollégium egész épületében tilos.

Alkoholfogyasztás engedélyköteles területei: tanulószobák és csoportos rendezvény esetén közösségi tér.

A Kollégium területén a szobákban, a 2., 3., 4., 5. emeleti közösségi tereken: konyha, folyosó, kis tanuló, közösségi tér (lift előtér, tévéző) 1000–2400 engedély nélkül lehet alkoholt fogyasztani.

Amennyiben, a higiéniai, a nyugodt tanulás és a pihenés feltételeit zavaró problémák lépnek fel, a kollégiumvezető a KOB-bal egyetértésben, az alkoholfogyasztást az érintett emeleten, a közösségi tereken engedélyhez kötheti.

Minden kollégista köteles a saját és mások testi épségét megóvni! Így amennyiben a kollégista a saját vagy mások testi épségét sérti, vagy veszélyezteti, ellene fegyelmi eljárás kezdeményezhető.

Tilos a kollégiumba állatot behozni, illetve tartani!

A Kollégium vezetése/önkormányzata a tanév során hozott döntéseiről, határozatairól „Hírlevél” formájában (digitális és/vagy papír alapú formátumban) tájékoztatja a kollégium lakót.

**Szolgáltatások**

A Kollégium szolgáltatásait és az erre vonatkozó normákat a Kollégium vezetése, a kari gazdasági osztályvezetővel és a KOB-bal egyeztetve az év eleji beköltözést vagy a módosítást megelőző 5 munkanapot megelőzően a „Szolgáltatási útmutató”-ban, az Egyetem (és a Kollégium) honlapján közzéteszi.

**Záró rendelkezések**

1. Jelen házirendet a BGE PSZK Kollégium Közgyűlése 2019. április 18-án elfogadta és véglegesítésre továbbította az Egyetem oktatási igazgatójának. .

2. Jelen házirend a véglegesítést követően lép hatályba.

3. A házirend megtalálható az Egyetem honlapján, papír alapú formában a portán és a bejáratnál.

4. A kollégiumi jogviszony egyben a Házirend betartására is kötelez, melynek megszegése fegyelmi eljárást vonhat maga után.

5. A jelen Házirendben nem vagy nem részletesen szabályozott kérdésekben a nemzeti felsőoktatásról szóló 2011. évi CCIV. törvény és végrehajtására kiadott jogszabályok, az ide vonatkozó egyéb jogszabályok, a Polgári törvénykönyv rendelkezései, valamint az Egyetem Szabályzatai (KMSZ, HKRZ, Tűzvédelmi Szabályzat stb.), az Egyetem Szenátusának határozatai, Rektori és Gazdasági főigazgatói utasítások az irányadók.